CELEX: 32022L0211
Language: bg
Date: 2022-02-16 00:00:00
Title: Директива (ЕС) 2022/211 на Европейския парламент и на Съвета oт 16 февруари 2022 година за изменение на Рамково решение 2002/465/ПВР на Съвета с цел привеждането му в съответствие с правилата на Съюза относно защитата на личните данни

18.2.2022   
               
               
                  BG
               
               
                  Официален вестник на Европейския съюз
               
               
                  L 37/1
               
            
         ДИРЕКТИВА (ЕС) 2022/211 НА ЕВРОПЕЙСКИЯ ПАРЛАМЕНТ И НА СЪВЕТА
         oт 16 февруари 2022 година
         за изменение на Рамково решение 2002/465/ПВР на Съвета с цел привеждането му в съответствие с правилата на Съюза относно защитата на личните данни
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 16, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Съгласно член 62, параграф 6 от Директива (ЕС) 2016/680 на Европейския парламент и на Съвета (2) Комисията трябва да извърши преглед на приетите от Съюза правни актове, различни от посочената директива, които регламентират обработването на лични данни от компетентните органи за целите, посочени в член 1, параграф 1 от посочената директива. Целта на този преглед е да се прецени необходимостта от привеждането на тези правни актове в съответствие с посочената директива и, ако е целесъобразно, да се изготвят необходимите предложения за изменението им, за да се осигури съгласуван подход към защитата на личните данни в рамките на обхвата на посочената директива. Този преглед доведе до определянето на Рамково решение 2002/465/ПВР (3) на Съвета като един от правните актове, които трябва да бъдат изменени.
                  
               
                     (2)
                  
                  
                     Обработването на лични данни съгласно Рамково решение 2002/465/ПВР включва обработването, обмена и последващото използване на съответната информация за целите, посочени в член 82 от Договора за функционирането на Европейския съюз (ДФЕС). В интерес на последователността и ефективната защита на личните данни, обработването на лични данни съгласно Рамково решение 2002/465/ПВР, следва да е в съответствие с Директива (ЕС) 2016/680. Следва да бъде възможно личните данни, съдържащи се в информация, законно получена от съвместен екип за разследване, да бъдат обработвани за цели, различни от тези, за които екипът е бил създаден, като например последващи наказателни или свързани административни или граждански процедури или парламентарен контрол, само в съответствие с условията, определени в Директива (ЕС) 2016/680. Това обработване на лични данни следва да се извършва само в съответствие с условията, установени в Директива (ЕС) 2016/680, включително в съответствие с правото на Съюза или правото на държава членка и следва да бъде необходимо и пропорционално на целта му.
                  
               
                     (3)
                  
                  
                     В съответствие с член 6а от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз (ДЕС) и към ДФЕС, Ирландия е обвързана от Рамково решение 2002/465/ПВР и следователно участва в приемането и прилагането на настоящата директива.
                  
               
                     (4)
                  
                  
                     В съответствие с членове 1, 2 и 2а от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящата директива и не е обвързана от нея, нито от нейното прилагане.
                  
               
                     (5)
                  
                  
                     Европейския надзорен орган по защита на данните беше консултиран в съответствие с член 42, параграф 1 от Регламент (ЕС) 2018/1725 на Европейския парламент и на Съвета (4) и прие становище на 10 март 2021 г.
                  
               
                     (6)
                  
                  
                     Поради това Рамково решение 2002/465/ПВР следва да бъде съответно изменено.
                  
               ПРИЕХА НАСТОЯЩАТА ДИРЕКТИВА:
         
            Член 1
            Изменение на Рамково решение 2002/465/ПВР
            В член 1, параграф 10 от Рамково решение 2002/465/ПВР се добавя следната алинея:
            
               „Доколкото информацията, използвана за целите, посочени в първа алинея, букви б), в) и г), включва лични данни, тя се обработва само в съответствие с Директива (ЕС) 2016/680 на Европейския парламент и на Съвета (*), и по-специално член 4, параграф 2, и член 9, параграфи 1 и 3 от нея.
            
         
         
            Член 2
            Транспониране
            
               1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, до 11 март 2023 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.   Държавите-членки съобщават на Комисията текста на разпоредбите от националното законодателство, които приемат в областта, уредена с настоящата директива.
            
         
         
            Член 3
            Влизане в сила
            Настоящата директива влиза в сила на двадесетия ден след публикуването ѝ в Официален вестник на Европейския съюз.
            
         
         
            Член 4
            Адресати
            Адресати на настоящата директива са държавите членки в съответствие с Договорите.
         
         
            Съставено в Страсбург на 16 февруари 2022 година.
            
               
                  За Европейския парламент
               
               
                  Председател
               
               R. METSOLA
            
            
               
                  За Съвета
               
               
                  Председател
               
               C. BEAUNE
            
         
         
            (1)  Позиция на Европейския парламент от 14 декември 2021 г. (все още непубликувана в Официален вестник) и решение на Съвета от 25 януари 2022 г.
         
            (2)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).
         
            (3)  Рамково решение 2002/465/ПВР на Съвета от 13 юни 2002 г. относно съвместните екипи за разследване (ОВ L 162, 20.6.2002 г., стр. 1).
         
            (4)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).